钦定古今图书集成/明伦汇编/官常典/第141卷 > 有仍氏
## 钦定古今图书集成/明伦汇编/官常典/第141卷 > 有仍氏

帝相二十八岁，寒浞弑王后，缗归于有仍。

按《左传哀公元年》：伍员曰：“昔有过浇杀斟灌以伐斟
𬩽，灭夏后相。后缗方娠，逃出自窦，归于有仍，生少康焉。为仍牧正，惎浇能戒之。浇使椒求之，逃奔有虞，为
之庖正，以除其害。”

按《路史》：“初，奡之弑相也，后缗方娠，亟出自窦，归于有
仍，生少康。少康长为仍牧正，殊才异略，至德宏仁，忌
夏而能戒之。奡使臣椒求之奔有虞，为之庖正。姚思
妻之二女，而邑诸纶。有田一成，有众一旅。乃布德兆
谋，抚其官职，旋收夏众而用之，庆得四息。伯杼曲列
龙留，季捍俱贤逮事，乃俾女艾谍奡，季捍诱豷伯靡”，
自鬲，收二斟之荩，灭浞而立少康。猗奡被服，疆圉朋
淫，不义而弗豫不虞。少康乘之，灭于过，而伯杼复。灭
豷于戈，复禹之绩。

按《通鉴前编》：“夏后相二十有八岁，寒浞弑王于帝丘，
后缗归于有仍氏。”

帝癸五十岁，会诸侯于有仍氏。

按《通志》：“夏王桀欲肆其侈心，为有仍之会。有缗氏见
王汰侈不善也，引师先归。桀怒，帅诸侯攻克之。”
按《通鉴前编》：“夏后癸五十岁，会诸侯于有仍氏，有缗
氏叛，攻克之。”